Závitník

Závitník je nástroj, ktorý sa používa na rezanie vnútorných závitov. Závitník je skrutka s profilom závitu, vyrobená z nástrojovej ocele. Závit je prerušený jednou až piatimi drážkami formovanými tak, aby ich hrany tvorili rezný klin (podbrúsenie).

Rozdelenie 
Závitníky delíme na sadové, maticové, strojné a tvárniace.
 Sadový závitník sa používa pri ručnom rezaní závitu. Sú v sadách po tri (pre jemnejšie závity po dva), jednotka je označená jedným pásikom dvojka dvomi a trojka tromi alebo žiadnym. Líšia sa vonkajším priemerom (definovaný rozmer závitu je rovnaký, rozdielna je tolerancia). Slúžia na postupné rezanie závitu v troch krokoch. Prvý závitník reže závit na 70 % požadovaného priemeru, druhý na 90%. Líšia sa aj v reznom kuželi - prvý závitník ho má najdlhší. Posledný závitník reže finálny závit. 
 Maticový závitník sa používa hlavne pri strojovej výrobe. Závitník je jeden na celú operáciu rezania. Má dlhší nábehový kužeľ, až po finálnu časť s plným priemerom. Používa sa na strojové a ručné rezanie závitov do matíc, alebo priechodzých dier.
 Strojový závitník je krátky, s krátkym nábehovým kužeľom a s hlbokými drážkami pre odvádzanie triesok. Závit sa reže v jednej operácii strojovo. Pre rezanie väčších závitov sa aj strojovo reže závit postupne, sadou závitníkov.
 Tvárniaci závitník sa používa pre rezanie závitov do tvárnych materiálov. Má postupnú kužeľ, a nemá drážky. Závit sa vytvára tvárnením, nie rezaním.

Upínanie 
Pre uchopenie závitníkov pri rezaní závitov sa využíva:
 Vratidlo: pri ručnom rezaní závitov.
 Odpružená závitníková hlava s klznou spojkou: pri strojovom rezaní závitov.

Priemer vyvŕtanej diery pre rezanie vnútorných závitov vypočítame tak, že od vonkajšieho priemeru závitu odpočítame jeho stúpanie a zaokrúhlime ho na desatiny nahor. 
Príklad výpočtu pre priemer vŕtanej diery pod závit M8×1,25: 8 - 1,25 = 6,75 mm = (zaokrúhlene) 6,8 mm.

Pri rezaní závitov je potrebné zabezpečiť chladenie a mazanie počas celého procesu obrábania. Na tento účel sa v strojárstve využíva repkový olej, respektíve syntetické roztoky (olej + voda a pod), ktoré sú založené na olejovej báze.

Kontrola narezaného závitu sa najčastejšie vykonáva závitovým kalibrom, na ktorom sú narezané dva závity dobrý, ktorý musí byť voľne silou prstov naskrutkovaný a zmetkový, ktorý za nesmie zachytiť (dať zaskrutkovať). Pre presnejšie meranie sa používa mikrometer.

Pozri aj 
 Závitová čeľusť
 Rezanie závitov

Iné projekty

Externé odkazy 
 Rezanie vnútorných závitov - domácídílna.cz (česky)

Nástrojárstvo
Rezanie závitov